Coca-Cola va PepsiCo Rossiyada bittadan zavodini yopadi

Coca-Cola Hellenic kompaniyasi mart oyida o‘zining 1996-yildan buyon ishlab kelayotgan Nijniy Novgorod shahridagi zavodini yopadi, deb xabar bermoqda Meduza. Ishlab chiqarish quvvatlari boshqa mintaqalarga ko‘chiriladi, Nijniy Novgoroddan esa logistika markazi sifatida foydalanish davom ettiriladi.

Shuningdek, 2-mart kuni PepsiCo kompaniyasi ham 2015-yil iyun oyida Moskva yaqinidagi Ramensk shahrida joylashgan sharbat ishlab chiqaruvchi zavodini yopishni rejalashtirayotgani ma’lum bo‘ldi. Ishlab chiqarish quvvatlari Lipetskdagi zavodga ko‘chirilishi kutilmoqda.
Qayd etilishicha, Coca-Cola Hellenic kompaniyasining Rossiyada 12 ta zavodi faoliyat yuritmoqda. PepsiCo esa Rossiyada 30 ga yaqin zavodga ega.